**Poročilo o izmenjavi v Portu (drugi semester 2022/23)**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna, saj sem spoznavala veliko novih ljudi in krajev, nudila mi je veliko fleksibilnosti, saj nisem imela klasičnih predavanj vsak teden, temveč občasne individualne konzultacije s profesorji in individualno delo, kar mi je ustrezalo.

**Ste imeli redna predavanja v angleščini ali samo občasne konzultacije?**

Imela sem občasne individualne konzultacije s profesorji, saj predavanj v angleščini na fakulteti ne izvajajo.

**Kako bi ocenili kakovost študija?**

Če je kakovost študija vaša prioriteta, izmenjave na Portugalskem ne bi priporočila. Profesorji so mi dali zgolj neke iztočnice, navodila ter članke za pisanje seminarskih nalog, na koncu pa sem imela še predstavitve pred portugalskimi študenti. Sama sem na Portugalskem opravljala le 3 predmete. En profesor mi je že na začetku semestra dal dve seminarski nalogi (na temo porajajoče se odraslosti in teorije navezanosti), druga profesorica mi je dala nalogo, da portugalskim študentom predstavim slovenski šolski sistem in delo z ranljivimi skupinami otrok. Oba sta mi poslala tudi članke in literaturo, ki sem jo vključila v seminarsko nalogo. S tretjo profesorico pa je delo potekalo nekoliko drugače – dogovorili sva se, da se bova sestajali enkrat mesečno in da mi bo sproti, vsak mesec, dala novo nalogo. Tako sem za njen predmet napisala več krajših nalog. Seveda so vsebine seminarskih nalog odvisne od izbire predmetov (ponujajo jih veliko).

**Kakšni so bili profesorji? Bi kateri predmet/profesorja posebej pohvalili/skritizirali?**

Ena profesorica je malo slabše govorila angleško, a mi je vseeno dala jasna navodila in sva se lahko sporazumeli. Druga profesorja sta bila mlajša in sta dobro govorila angleško. A nekaj problemov sem imela s prof. Sandro Mendes, saj je sredi semestra postala neodzivna, zato sem se mogla obrniti na Erasmus koordinatorko, ki je zadevo rešila. Pohvalila bi Erasmus koordinatorko Sandro Pinho, ki je bila vedno odzivna in sem imela občutek, da se lahko obrnem nanjo.

**Kakšni so življenjski stroški v primerjavi s temi v Sloveniji?**

Življenjski stroški so primerljivi s Slovenijo. Nastanitev je lahko malo dražja, kot v Sloveniji, vse ostalo pa se mi zdi primerljivo.

**Koliko je treba imeti za namestitev?**

Okoli 400eur/mesec.

**Je ustanova velika? Sprejme veliko tujih študentov?**

Ustanova je majhna in prijetna, kot FSD. Tujih študentov nas je bilo le 5, zato tudi ne ponujajo predavanj v angleščini. Med seboj se nismo spoznali, nekatere sem videla le na konzultacijah, saj smo imele za en predmet istega profesorja.

**Kakšne so možnosti za druženje z domačimi in tujimi študenti? Kako je bilo poskrbljeno za obšolske dejavnosti?**

V okviru fakultete so možnosti slabe – fakulteta ne organizira nobene aktivnosti, kjer bi lahko spoznala druge študente. Nekajkrat sem se udeležila predavanja, imela predstavitev… a študentov na fakulteti nisem zares spoznala. A Porto je mesto, kjer je ogromno tujih študentov, dogodkov, aktivnosti, ki jih organizira ESN, tako da z malo samoinciativnosti ni težko spoznati ljudi. Imeli smo Whatsapp in FB skupino, kjer so se objavljali dogodki za Erasmus študente (npr. izleti, zabave, ure surfanja, odbojka…). Sama sem zaradi načina dela tudi veliko potovala, obiskala različne dele Portugalske, in sem tako spoznala več ljudi.

**Kakšno je mesto?**

Mesto je zelo prijetno, živahno, vedno polno ljudi, glasbe, dogajanja… sama sem se prav rada sprehajala po starem delu mesta, opazovala sončni zahod na »Jardim do Morro«, se sprehodila do oceana… Znano je tudi po dobri kulinariki in vinu. Skratka, ima svoj čar in dušo.

**Kaj priporočate študentom, ki nameravajo iti na študij tja?**

Če vam ustreza individualen način dela, fleksibilnost in ste samoinciativni, kar se tiče spoznavanja novih ljudi – pojdite! Prav tako izmenjavo priporočam zaradi same destinacije, ker je mesto res prijetno, ponuja obliko sonca, dobre hrane, dogodkov in tudi možnosti za raziskovanje celotne Portugalske. Če pa vam je bolj pomembna kakovost študija in če vam je bolj pomembno, da že na fakulteti spoznate ljudi, bi priporočila kakšno drugo destinacijo.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?** Da – masa.debevc1@gmail.com